Konur voru 51% fulltrúa í nefndum og ráðum á vegum velferðarráðuneytisins árið 2013 og karlar 49% . Kynjahlutfall í nefndum og ráðum ráðuneytanna er hvergi jafnara en í velferðarráðuneytinu og það er eina ráðuneytið þar sem konur eru fleiri en karlar í nefndum og ráðum . Þetta er fjórða árið í röð sem kynjahlutfall í nefndum og ráðum velferðarráðuneytisins er nánast jafnt . Þegar skoðuð eru hlutföll kynjanna í þeim nefndum og ráðum sem skipað var í hjá velferðarráðuneytinu árið 2013 var hlutfall kvenna 53% á móti 47% karla . Í skýrslu Jafnréttisstofu um nefndir , ráð og stjórnir á vegum ráðuneytanna árið 2013 segir að af svörum ráðuneyta undanfarin ár megi lesa að mikil vinna hafi verið lögð í að tryggja jafnt hlutfall kynja í nefndum og ráðum . Flest ráðuneytin hafi skýrt verklag sem geri ráð fyrir að þegar óskað er tilnefninga sé farið fram á tilnefningaraðili tilnefni bæði karl og konu og geri grein fyrir ástæðum þess ef ekki er orðið við þeirri beiðni . Ef hlutlægar og málefnalegar ástæður liggja að baki er heimilt að veita undanþágu , til dæmis ef ástæðan felst í reynslu og sérþekkingu starfsfólks eða verkaskiptingu á vinnustað o.fl .